Smitte|Stop corona-app ligner en succes, men …

Myndighedernes offcielle corona-app, Smitte|Stop, blev frigivet til iPhone og Android i går – og den ser ud til at blive en succes, hvis man skal tage antallet af downloads til indtægt.

Allerede i dag topper den listen over de mest downloadede apps i App Store – og i skrivende stund er den nummer to på hitlisterne i Google Play. En anden ting er så, om brugerne også benytter app’en.

Men der er også et andet problem. App’en kan ikke hentes af brugere, der har en iPhone 6 eller ældre model – og det gælder for hver tiende iPhone-bruger i Danmark, fortæller teleselskabet 3 til Politiken. Flere hundrede tusinde danskere kan altså overhovedet ikke hente Smitte|Stop.

– Det er uheldigt, at man har udviklet en app, som en del af befolkningen ikke kan bruge. Når man gerne vil følge smittespredningen i landet, er det afgørende, at der er så mange som muligt, der kan bruge app’en, siger Allan Randrup Thomsen, der er Virolog ved Københavns Universitet, til avisen.

– Og når der er en andel af befolkningen, der står udenfor, så reducerer det selvsagt effektiviteten ved smittesporingen, siger han videre.

Smitte|Stop corona-app ligner en succes, men …