Nu kan du hente den danske corona-app Smitte|Stop

Den har været lige undervejs og været genstand for en komplet gentænkning, men nu er den her, myndighedernes officielle app, der skal opspore og advare om coronasmitte; Smitte|Stop. App’en er tilgængelig på både iPhone og Android-telefoner og bliver officielt præsenteret af Sundheds- og Ældreministeriet torsdag formiddag.

Her kan app’en hentes til iPhone og til Android.

Smitte|Stop er udviklet af Netcompany og har været undervejs siden 7. april. I første omgang vil regeringen basere app’en på sit eget system, der indsamlede og gemte data, men efter skarp kritik af den strategi, sadlede Digitaliseringsstyrelsen om og valgte i stedet at benytte et system, som Google og Apple har udviklet i samarbejde.

I den valgte løsning gemmes der ingen data på en central server, i stedet gemmes de krypteret – og anonymt – på brugernes egne enheder.

App’en fungerer ved, at telefonen hvert 15. minut danner et tilfældigt ID. Når to telefoner er tæt på hinanden, udveksler de ID’er. I app’en kan man angive, om man har eller har haft COVID-19 og andre mennesker vil så få besked, hvis de har været tæt på dig.

Løsningen fra Google og Apple er blevet særdeles populær og bruges af adskillige andre lande også. I Tyskland blev en lignende app lanceret tirsdag – og i løbet af de første 24 timer valgte 6,5 millioner tyskere at hente den.

Nu kan du hente den danske corona-app Smitte|Stop